קאי האברץ

קאי האברץ (בגרמנית: Kai Havertz; נולד ב-11 ביוני 1999 באאכן שבגרמניה) הוא כדורגלן גרמני, המשחק בעמדת הקשר ההתקפי בארסנל מהפרמייר ליג ובנבחרת גרמניה.

קריירת מועדונים
האברץ נולד באאכן שבגרמניה, ושיחק כילד בקבוצות המקומיות אלמניה מאריהדורף ואלמניה אאכן. בגיל 11 החל לשחק בקבוצות הילדים והנוער של באייר לברקוזן. בשנת 2016 זכה במדליית פריץ ואלטר לכדורגלנים צעירים עד גיל 17. באוקטובר 2016 ערך האברץ את הופעת הבכורה בקבוצה הבוגרת של באייר לברקוזן, כאשר החליף את צ'ארלס ארנגיס בהפסד 1–2 לורדר ברמן. האברץ היה בן 17 שנים ו-126 ימים בהופעה זו, דבר שהפך אותו לכדורגלן הצעיר ביותר בתולדות באייר לברקוזן בבונדסליגה. בפברואר 2017 בישל האברץ שער לכרים בלערבי, שהיה השער ה-50 אלף בתולדות הבונדסליגה. כעבור מספר ימים ערך האברץ את הופעת הבכורה שלו בליגת האלופות, בהפסד לאתלטיקו מדריד בשמינית הגמר, במקום הקאן צ'להאנולו שהיה מושעה. את משחק הגומלין החמיץ האברץ עקב מבחני בגרות בבית ספרו. ב-2 באפריל 2017 הבקיע האברץ בדקה ה-90 בתיקו 3-3 מול וולפסבורג, והפך למבקיע הצעיר ביותר של באייר לברקוזן בתולדות הבונדסליגה. במחזור הסיום של עונת 2016/17 הבקיע האברץ צמד מול הרטה ברלין, ובסך הכל הבקיע ארבעה שערים ב-24 הופעות בעונת הבכורה שלו בבונדסליגה. עם זאת, הייתה זו עונה חלשה עבור קבוצתו באייר לברקוזן, שסיימה רק במקום ה-12 בבונדסליגה. בעונת 2017/18 האברץ המשיך לתקוע יתד בקישור הקבוצה, יחד עם יוליאן בראנדט ולאון ביילי. ב-14 באפריל 2018, שבר האברץ את שיאו של טימו ורנר ככדורגלן הצעיר ביותר שערך 50 הופעות בבונדסליגה, כשעשה זאת בגיל 18 שנים ו-307 ימים.

ב-4 בספטמבר 2020 חתם האברץ לחמש שנים בצ'לסי. תמורת רכישתו שילמה צ'לסי ללברקוזן 80 מיליון אירו (כ-100 מיליון אירו לאחר בונוסים), ההעברה היקרה בתולדות הקבוצה, שגם הפכה את האברץ לשחקן הגרמני היקר ביותר בהיסטוריה.

את הופעת הבכורה ערך ב-14 בספטמבר בניצחון הקבוצה 1–3 על ברייטון אנד הוב אלביון. ב-23 בספטמבר כבש שלושער ראשון בקריירה ואת שעריו הראשונים בצ'לסי בניצחון 0–7 על בארנסלי במסגרת גביע הליגה. את שער הבכורה בפרמייר ליג כבש ב-17 באוקטובר בתיקו 3-3 נגד סאות'המפטון.

ב-29 במאי 2021 כבש שער ניצחון לצ'לסי בגמר ליגת האלופות 2020/2021 בניצחון 0–1 על מנצ'סטר סיטי.

בגמר הסופר קאפ האירופי של 2021 בישל האברץ את שער היתרון, המשחק הלך לדו-קרב פנדלים ולמרות שהאברץ החמיץ את הפנדל שלו קבוצתו ניצחה וזכתה בגביע.

בפברואר 2022 זכתה צ'לסי בגביע העולם למועדונים לראשונה בתולדותיה, לאחר שגברה במשחק הגמר בתוצאה 1–2 לאחר הארכה על פלמיירס, שער שהובקע גם כן על ידי האברץ.

ב-28 ביוני 2023 חתם האברץ בארסנל מצ'לסי בסכום של 75 מיליון אירו. ב-12 באוגוסט 2023 ערך הופעת בכורה בקבוצה, בניצחון 1–2 על נוטינגהאם פורסט.

קריירה בינלאומית
האברץ שיחק נכון לשנת 2018 בנבחרת גרמניה עד גיל 19, ולפני כן שיחק בנבחרות הצעירות יותר. ב-9 בספטמבר 2018 ערך האברץ את הופעת הבכורה שלו במדי נבחרת גרמניה הבכירה, כשהחליף את טימו ורנר בדקה ה-88 של משחק הידידות מול פרו, בו ניצחה גרמניה בתוצאה 1–2.

נכלל בסגל נבחרת גרמניה לטורניר מונדיאל 2022.

תארים 
צ'לסי
 ליגת האלופות: 2020/2021
 הסופר קאפ האירופי: 2021
 גביע העולם למועדונים: 2021
ארסנל
 מגן הקהילה: 2023

אישיים
 נבחרת העונה בבונדסליגה: 2018/2019
 נבחרת העונה בליגת האלופות: 2020/2021
 שחקן החודש בבונדסליגה: אפריל 2019, מאי 2019, מאי 2020

קישורים חיצוניים

הערות שוליים 

כדורגלנים גרמנים
קשרי כדורגל גרמנים
כדורגלני באייר לברקוזן
כדורגלני צ'לסי
כדורגלני ארסנל
כדורגלני נבחרת גרמניה
כדורגלני יורו 2020
כדורגלני מונדיאל 2022
ספורטאים גרמנים באנגליה
גרמנים שנולדו ב-1999